HAKUILMOITUS

VN/10069/2020

# Valtionavustus mielenterveysosaamisen vahvistamiseen kunnissa

## Avustuksen yleiskuvaus

STM ilmoittaa haettavasta valtionavustuksesta mielenterveysosaamisen vahvistamiseksi kunnissa. Valtionavustusta voidaan myöntää kunnille, kuntayhtymille ja yleishyödyllisille yhteisöille. Valtionavustusta voidaan myöntää yleishyödyllisille yhteisöille silloin, jos niiden työllä on kiinteä yhteys mielenterveysosaamisen vahvistamiseen kunnissa. Arvostamme hankkeissa laajaa yhteistyöverkostoa.

Mielenterveys on ihmisen ja yhteiskunnan inhimillistä pääomaa. Sanna Marinin hallitusohjelmassa tätä pääomaa pyritään kasvattamaan lisäämällä mielenterveysosaamista. Mielenterveysstrategia tukee tavoitteiden saavuttamista. Tällä valtionavustuksella tuetaan mielenterveysstrategian painopisteiden ”mielenterveys pääomana” ja ”hyvä mielenterveysjohtaminen” tavoitteiden saavuttamista

Rahoitettavilla hankkeilla lisätään mielenterveysosaamista ja -taitoja ja vahvistetaan hyvän mielenterveysjohtamisen edellytyksiä kuntien johtamisrakenteissa ja eri hallinnonalojen välisessä yhteistyössä sekä hyvinvoinnin ja terveyden edistämistä toteuttavilla yhdyspinnoilla. Yhdyspinnoilla tarkoitetaan eri toimialojen sisäisiä, keskinäisiä sekä muiden toimijoiden kuten järjestöjen, oppilaitosten, ja yritysten kanssa yhteisiä toimintatapoja- ja rakenteita asukkaiden hyvinvoinnin ja terveyden edistämisessä.

Kunnissa tarvitaan vahvaa yhdyspintatyön osaamista, joka ulottuu strategiseen ja operatiiviseen johtamiseen, konkreettisiin tuen tarjoamisen tilanteisiin sekä tuen ja palvelujen yhteensovittamiseen. Asukkaiden mahdollisuus osallistua mielenterveyttä edistävien toimien ja tukirakenteiden kehittämiseen on osa hyvinvoinnin ja terveyden edistämisen kokonaisuutta.

Mielenterveysosaamisen vahvistaminen kunnassa voi kytkeytyä luontevasti myös muihin käynnissä oleviin hankkeen kannalta keskeisiin ohjelmiin tai strategioihin, kuten Ehkäisevän päihdetyön toimintaohjelma, Valtakunnallisen nuorisotyön ja -politiikan ohjelma, Työkykyohjelma, Hyvinvointia työssä -ohjelma, Tulevaisuuden sosiaali- ja terveyskeskusohjelma, ja hyötyä jonkin toisen tai joidenkin toisten ohjelmien ja hankkeiden kanssa tehtävästä yhteistyöstä.

Hankkeiden tulee huomioida myös covid-19-epidemian vaikutuksia tukemalla mielenterveyden edistämistä ihmisten arjen tukemisessa, helpottamalla paluuta arkeen ja vahvistamalla toimijaverkostoa saatujen kokemusten näkökulmasta. Mielenterveyden osaamisen vahvistamisella lisätään erilaisten kriisi- ja muutostilanteiden edellyttämää psyykkistä ja sosiaalista resilienssiä myös vastaisuudessa.

Rahoitusta voi hakea yhteen tai useampaan seuraavista toimenpidekokonaisuuksista:

1. Lisätään yhteisöllistä hyvinvointia asuinalueilla ja kunnan arkiympäristöissä

* kehittämällä kunnan hallinnonalojen ja eri yhdyspintojen välisiä toimintatapoja ja erilaisia palvelupolkuja, jotka tähtäävät yksinäisyyden vähentämiseen ja yhteisen toiminnan mahdollistamiseen

1. Lisätään mielenterveysosaamista ja -taitoja esimerkiksi varhaiskasvatuksessa, kouluissa ja eri oppilaitoksissa, nuorisotyössä tai ikääntyneille suunnatuissa palveluissa, tuessa ja toiminnoissa
   * kehittämällä toimintatapoja, joilla lisätään ammattilaisten mielenterveysosaamista ja -taitoja ja ylläpidetään yhdyspinnoilla ja eri organisaatioiden välillä tapahtuvaa työtä
2. Lisätään mielenterveysosaamista ja -taitoja työpaikoilla, työelämän muutoskohdissa ja johtamisessa.
   * kehittämällä toimintatapoja, jotka tukevat organisaation mielenterveysosaamisen kasvattamista muuttuvissa olosuhteissa.

Avustuksen myöntämisen edellytyksenä on myös asetuksen 13/2020 2§:n mukaisesti se, että:

* hanke on tarpeellinen sosiaali- ja terveydenhuollon järjestämiseksi ja se tukee palveluiden kehittämistä ja tehostamista, hyvien käytäntöjen levittämistä sekä toimintatapojen uudistamista;
* hankkeella on kiinteä yhteys julkiseen sosiaali- ja terveydenhuoltoon;
* hankkeessa otetaan huomioon valtakunnalliset sosiaali- ja terveydenhuollon rakenneuudistusta koskevat linjaukset;
* hankkeessa otetaan huomioon tarvittava poikkihallinnollinen yhteistyö; ja
* hankkeen voidaan arvioida olevan tuloksellinen ja laaja-alaisesti hyödynnettävä.

Avustuksiin on varattu vuosille 2020–2022 enintään 4,5 miljoonaa euroa, josta vuodelle 2020 on vahvistettu 1,5 miljoonaa euroa (mom. 33.60.39. Palvelurakenteen kehittäminen). Kyseessä on kolmivuotinen siirtomääräraha eli se on käytössä vuosina 2020, 2021 ja 2022. Avustusta haetaan kerralla vuosille 2020–2022. Avustamisen jatkamisen ehtona vuosina 2021–2022 on se, että eduskunta vahvistaa avustuksen perusteena olevan vuosittaisen määrärahan valtion talousarvioon.

Myönnettävän valtionavustuksen enimmäismäärä voi olla enintään 80 prosenttia hankkeen valtionavustukseen oikeuttavista kustannuksista.

Hankkeiden tulee olla alueellisesti tai valtakunnallisesti merkittäviä. STM käy tarvittaessa tarkentavia neuvotteluja hakijoiden kanssa.

Lounais-Suomen aluehallintovirasto maksaa avustuksen valtionavustuksen saajan hakemuksesta toteutuneiden kustannusten perusteella.

Avustukseen sovelletaan valtionavustuslakia ([688/2001](https://www.finlex.fi/fi/laki/ajantasa/2001/20010688)) ja valtioneuvoston asetusta sosiaali- ja terveydenhuollon kehittämishankkeiden valtionavustuksista vuosina 2020–2023 ([13/2020](https://www.edilex.fi/saadoskokoelma/20200013.pdf)).

## Avustuksen tausta ja tavoitteet

Rahoitettavilla hankkeilla pyritään lisäämään tietoa ja ymmärrystä mielenterveydestä voimavarana ja terveyden osa-alueena, mielenterveyden suoja- ja riskitekijöistä sekä keinoista vahvistaa mielenterveyttä sekä tietämystä mielenterveyden häiriöistä sekä niiden hoitomahdollisuuksista ja mielenterveyspalveluista. Hyvä mielenterveysosaaminen sisältää päihdeosaaminen. Mielenterveysjohtamisen tavoitteena on tuottaa mielenterveyttä ja hyvinvointia sekä edistää inhimillisiä arvoja.

Ihmisten hyvinvointi, ja sen keskeisenä osana psyykkinen hyvinvointi, tukee vakaata yhteiskuntaa, työelämään osallistumista ja taloutta. Vakaa talous puolestaan lisää mahdollisuuksia parantaa ihmisten hyvinvointia. Tieto asukkaiden hyvinvoinnista sekä palveluiden ja toimintojen kyvystä vastata hyvinvointihaasteisiin toimii kunnan johtamisen pohjana.

Koronavirusepidemian aiheuttama kriisi haastaa kuntia ja hyvinvointitalousajattelua monella tapaa. Mielenterveys- ja päihdeosaaminen sekä hyvän mielenterveysjohtamisen merkitys korostuvat erityisesti ennakoimattomissa ja laaja-alaisissa muutostilanteissa ja kriiseissä.

## Valtionavustuksen hakeminen

Avustusta haetaan kirjallisesti

1. hakulomakkeella (liite 1), jonka lisäksi tulee toimittaa
2. hankesuunnitelma, max 15 sivua (liite 2)
3. hankkeen talousarvio (liite 3)
4. viestintäsuunnitelma (liite 4)
5. kuntasitoumuslomake\*

\* Ei tarvita, jos kunta hakee yksin. Tarvitaan, jos on monitoimijainen hanke eli yksi hakija ottaa hanketyöhön mukaansa muita kuntia. Järjestöyhteistyötä kuvataan hankesuunnitelmassa, jotka kuvataan kattavasti hankesuunnitelmalomakkeessa.

Lomakkeet löytyvät sähköisessä muodossa osoitteesta [Kevään 2020 valtionavustukset (stm.fi)](https://nam12.safelinks.protection.outlook.com/?url=https%3A%2F%2Fstm.fi%2Frahoitus-ja-avustukset%2Fvaltionavustukset%2Fkevaan-2020-valtionavustushaut&data=02%7C01%7C%7C365c01d9a916412251d208d7f0bc98d6%7C84df9e7fe9f640afb435aaaaaaaaaaaa%7C1%7C0%7C637242565125930067&sdata=OGTriDkqmJ6mzNKymcKruE2tNMqqWysFYZBVCh9StnQ%3D&reserved=0)

Hakijoita pyydetään merkitsemään hakuilmoituksen vahvanumero hakemukseensa. Hakemus liitteineen toimitetaan sähköisessä muodossa sosiaali- ja terveysministeriöön osoitteeseen [kirjaamo@stm.fi](mailto:kirjaamo@stm.fi) ja [kirjaamo@thl.fi](mailto:kirjaamo@thl.fi) Otsikoi sähköpostisi seuraavasti: ”Valtionavustushaku Mielenterveysosaamiseen kunnissa, VN/10069/2020” ja hankkeenne nimi.

Haku alkaa 5.5.2020 ja päättyy 31.7.2020 klo 16:15. Määräajan jälkeen saapuneita hakemuksia ei käsitellä.

## Valtionavustuspäätökset

Sosiaali- ja terveysministeriö voi myöntää avustusta vain, jos valtionavustuslain ja asetuksen mukaiset avustuksen myöntämisen edellytykset täyttyvät. Ministeriö ottaa yleiset edellytykset huomioon myös avustuksen määrää harkittaessa.

Hakemusten arvioinnissa otetaan huomioon:

* Käykö hakemuksesta selkeästi ilmi miten/mikä osuus hankkeesta kehittää eri toimijoiden tai kunnan toimialojen välisiä johtamis- tai yhteistyörakenteita ja yhdyspintaprosesseja ja miten se integroituu ympäröiviin rakenteisiin.
* Onko hankkeessa huomioitu ammattilaisten ja kohderyhmien osallisuus hankkeen eri vaiheissa
* Onko hanke johdonmukaisesti etenevä kokonaisuus ja ovatko eri osa-alueet (ongelma, tavoitteet, toimenpiteet, tulokset, vaikutukset ja mittarit sekä talousarvio) linjassa ja kuvattu selkeästi ja konkreettisesti?
* Onko hankesuunnitelman pohjana käytetty riittäviä nykytila-analyysejä ja tietoja (esimerkiksi kunnan tai alueen toimintarakenteista, asukkaiden terveydestä ja hyvinvoinnista tai sidosryhmäyhteistyön toimivuudesta)?
* Onko hankkeen tavoitteiden kannalta relevantit jo olemassa olevat hyvät käytännöt ja tutkitut toimintamallit tunnistettu ja hyödynnetty?
* Miten hankkeessa on huomioitu uudistuvat toimintaympäristöt ja –rakenteet?
* Miten hankkeessa on huomioitu eri väestöryhmiä?
* Hankkeen viestinnän kokonaisuus ja tavoitteellisuus.
* Kytkeytyykö hanke luontevasti ja tarkoituksenmukaisesti johonkin toiseen tai toisella alueella toteutettavaan hankkeeseen tai ohjelmaan; ja miten yhteistyö on suunniteltu?

THL avustaa ministeriön ohjeiden mukaisesti valtionavustushakemusten arvioinnissa sekä päätösten valmistelussa. Ministeriö pidättää mahdollisuuden keskustella hakijoiden kanssa hankehakemuksesta ennen lopullisen valinnan tekoa.

Hakijoille ilmoitetaan päätöksestä kirjallisesti.

## Hankeprosessin aikataulu

* Hakuaika on 5.5.–31.7.2020
* Hakuinfo 18.5.2020 (tilaisuus streamataan)
* Valtionavustuspäätökset tehdään kesän ja alkusyksyn 2020 aikana
* Mielenterveysstrategian ja itsemurhien ehkäisyohjelman sekä niiden toimeenpanoa tukevien hankkeiden kick off 19.10. 2020 Helsingissä
* Hankkeet käynnistyvät syksyllä 2020
* Hankepajoja 2020–2022
* Hankkeiden loppuseminaari syksyllä 2022

## Lisätietoja

Avustusta koskeviin kysymyksiin vastaa sosiaali- ja terveysministeriössä erityisasiantuntija Sarita Friman, sähköposti: [etunimi.sukunimi@stm.fi](mailto:etunimi.sukunimi@stm.fi), puhelin 0295 163349

Terveyden ja hyvinvoinnin laitos tukee alueita hankkeiden valmisteluun ja toimeenpanoon liittyvissä tehtävissä.

Hakemusta koskeviin kysymyksiin vastaa Terveyden ja hyvinvoinnin laitoksessa:    
johtava asiantuntija Pia Solin, sähköposti: [etunimi.sukunimi@thl.fi](mailto:etunimi.sukunimi@thl.fi), puhelin 029 524 7332 sekä tutkimusprofessori, yksikönpäällikkö, Jaana Suvisaari, sähköposti: [etunimi.sukunimi@thl.fi](mailto:etunimi.sukunimi@thl.fi),   
puhelin: 0295 248539.